Virallinen lehti nro C 219 , 30/07/1999 s. 0433



A4-0083/99 Päätöslauselma komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle: Toinen BSE-seurantaa koskeva puolivuotiskertomus (KOM(98)0598 - C4-0686/98) Euroopan parlamentti, joka - ottaa huomioon komission tiedonannon (KOM(98)0598 - C4-0686/98), - ottaa huomioon BSE-tautia käsittelevän väliaikaisen tutkintavaliokunnan 7. helmikuuta 1997 päivätyn mietinnön (A4-0020/97), - ottaa huomioon BSE:tä koskevien suositusten seurannasta vastaavan väliaikaisen valiokunnan 14. marraskuuta 1997 päivätyn mietinnön (A4-0362/97), - ottaa huomioon 19. marraskuuta 1997 antamansa päätöslauselman BSE:tä koskevien suositusten seurannasta vastaavan väliaikaisen valiokunnan kertomuksesta ((EYVL C 371, 8.12.1997, s. 81.)), - ottaa huomioon 30. marraskuuta ja 1. joulukuuta 1998 Brysselissä pidetyn Euroopan parlamentin ja komission yhteisen konferenssin, jonka aiheena oli Euroopan unionin elintarviketurva ja BSE-kriisistä saaduista kokemuksista oppiminen, - ottaa huomioon maataloutta ja maaseudun kehittämistä käsittelevän valiokunnan ja ympäristö- terveys- ja kuluttajansuojavaliokunnan yhteisen mietinnön (A4-0083/99), A. katsoo, että ennalta ehkäisevä terveydenhuolto ja kuluttajien suojelu on otettava huomioon kaikessa eurooppalaisessa lainsäädännössä, ja että ne on ehdottomasti asetettava etusijalle erityisesti kaikissa BSE:n ehkäisyyn ja torjuntaan tähtäävissä toimissa; 1. Toteaa, että kun otetaan huomioon sen BSE-tautia käsittelevän väliaikaisen tutkintavaliokunnan osoittamat huolimattomuudet ja laiminlyönnit BSE:n torjuntapolitiikassa ja BSE:n pitkä itämisaika, BSE-kriisiä ei ole vielä voitettu epidemian laantumisesta huolimatta, ja että myös Yhdistyneen kuningaskunnan ulkopuolella on odotettavissa uusia BSE-tapauksia; 2. Viittaa siihen, että jäsenvaltioissa ilmenneiden huolimattomuuksien ja laiminlyöntien takia ja BSE:n mahdollinen pitkä itämisaika ja tieteellisesti osoitettu BSE- ja Creutzfeldt-Jakobin taudin uuden muunnoksen (vCJD) aiheuttajan luonne huomioon ottaen ei voida sulkea pois sitä mahdollisuutta, että vCJD-taudin uuden muunnoksen leviäminen jatkuu; 3. Kehottaa jäsenvaltioita seuraavassa hallitusten välisessä konferenssissa pyrkimään poistamaan BSE-kriisin käsittelyssä ilmenneet institutionaaliset puutteet; 4. Kehottaa jäsenvaltioita ja komissiota uudelleen ja painokkaasti vakiinnuttamaan yhteispäätösmenettelyn käytön maatalouspolitiikassa ja ottamaan EY:n perustamissopimuksen 189 b artiklan (tuleva 251 artikla) mukaisen menettelyn lainsäädäntömenettelyn perustaksi maataloutta koskevissa kysymyksissä ja esittämään ennen seuraavaa hallitusten välistä konferenssia asiaa koskevan ehdotuksen; 5. Pyytää, että komissio esittää seuraavalle hallitusten väliselle konferenssille konkreettisia ehdotuksia siitä, miten komission on mahdollista tehokkaammin puuttua sopimusten rikkomista koskeviin menettelyihin ja nopeuttaa niitä, sekä ehdotuksia Euroopan parlamentin yksittäiselle komission jäsenelle antaman epäluottamuslauseen tai muiden moitteiden tai nuhteiden käyttöönotosta; 6. Muistuttaa, että komission puheenjohtaja on luvannut, että henkilöstösääntöjä muutetaan vuonna 1999 siten, että kurinpitotoimia voidaan käyttää joustavammin; kehottaa painokkaasti täyttämään tämän lupauksen viipymättä; 7. Kehottaa komissiota paremmin täyttämään velvollisuutensa antaa Euroopan parlamentille tietoja ja selvityksiä; erityisesti komission jäsenten kabinetin henkilöstö on velvoitettava antamaan selvityksiä; 8. Arvostelee komission kyseenalaista henkilöstöhallintoa, jonka joustavuuden puute - erityisesti hallintokoneiston täyttämättöminä olevien virkojen välttämättömän uudelleenorganisoinnin kyseessä ollessa - on johtanut siihen, että tärkeitä, mm. kansainvälisiin suhteisiin liittyviä tehtäviä ei esim. pääosastossa VI (maatalous) henkilöstön puutteen vuoksi saada päätökseen määräaikaan mennessä; Tieteellinen tutkimus ja neuvonta 9. Toteaa, että komission sisäinen uudelleenorganisointi toteutettiin BSE:tä koskevien suositusten mukaisesti, ja että siinä erityisesti erotettiin toisistaan lainsäädäntö sekä tieteellinen neuvonta ja valvonta; ei ole kuitenkaan varmaa, onko näiden asioiden erottaminen toisistaan perusteltua kaikissa tapauksissa, koska se ei aina näytä selkeästi parantavan kuluttajien asemaa; kehottaa siksi komissiota tarkkaan tutkimaan uuden rakenteen toimivuuden ja tarvittaessa tarkistamaan sitä sekä tiedottamaan Euroopan parlamentille tutkimuksen tuloksista; 10. Pitää tervetulleena komission tieteellisen neuvonnan uudelleenorganisointia, jonka ansiosta asiantuntijoista on tullut riippumattomampia ja valiokuntien työstä on tullut avoimempaa; pitää erityisen myönteisenä tieteellisen ohjauskomitean perustamista ja kehottaa komissiota tutkimaan tiedekomiteoiden työskentelymenetelmiä; 11. Pyytää, että komissio ryhtyy tarvittaviin toimiin lääketieteen ja eläinlääketieteen välisen yhteistyön tehostamiseksi yhteisössä; tällöin on erityisesti taattava tieteellisten tietojen ja tutkimustulosten, epidemiologiset tiedot mukaan lukien, parempi ja rajoittamaton saatavuus; 12. Pitää myönteisenä naudoissa esiintyvän BSE:n toteamiseen käytettävien nopeiden diagnostisten testien arviointiin liittyviä valmistelutöitä ja kehottaa komissiota saattamaan testien arvioinnin sekä siihen liittyvän tiedekomiteoiden tutkimuksen viipymättä päätökseen; Tarkastukset ja valvonta 13. Vaatii rehuseosten ja eläinperäisten jauhojen kattavaa tutkimista ja testaamista ja pyytää komissiota tässä yhteydessä laatimaan hygienialuettelon eläinkulkutautien ehkäisemiseksi; 14. On huolissaan siitä, että BSE-tapausten vähittäinen väheneminen Yhdistyneessä kuningaskunnassa on pysähtynyt, ja kehottaa komissiota hankkimaan asiasta vastaavilta valvontaelimiltä ja viranomaisilta asiaa koskevia selvityksiä; 15. On erittäin huolestunut BSE-tapausten määrän huomattavasta lisääntymisestä Portugalissa sekä molempien tarkastuskäyntien tuloksista ja ottaa huomioon komission 18. marraskuuta 1998 tekemän päätöksen, jonka mukaan elävien nautojen, nisäkkäistä valmistetun liha- ja luujauhon sekä - 1. elokuuta 1999 saakka - naudanlihan ja naudanlihatuotteiden vienti Portugalista on kielletty; 16. On tyytyväinen, että eläinlääketieteen ja kasviensuojelun asiantuntijoiden palkkaamiseen tarkoitetut valintamenettelyt voitiin saattaa päätökseen ja kehottaa komissiota täyttämään budjettivallan käyttäjän vahvistamat virat viipymättä; 17. Pitää tervetulleena sitä, että komissio ja elintarvike- ja eläinlääkintätoimisto ovat parantaneet valvonnan ja tarkastusten organisointia; erityisen myönteistä on tarkastusten tulosten julkistamisessa ilmenevä suurempi avoimuus sekä tarkastuskäyntien toteutusta ja seurantaa koskevien määräaikojen lyhentyminen; 18. Pyytää komissiota varmistamaan, että tarkastuskertomukset ja kaikki tarvittavia toimia koskevat suositukset julkaistaan viimeistään kolmen kuukauden kuluessa tarkastuksen suorittamisesta; 19. Toteaa kuitenkin, että joidenkin jäsenvaltioiden tarkastus- ja valvontatoimet sekä niiden valmius suorittaa valvontaa yhteistyössä komission tai elintarvike- ja eläinlääkintätoimiston kanssa on erittäin puutteellista; 20. Arvostelee painokkaasti 30. tammikuuta 1998 päivätystä, BSE:stä annettuja suosituksia koskevasta komission erityiskertomuksesta ilmenevää niiden jäsenvaltioiden suhtautumista, jotka ovat eläinlääkärin suorittamien tarkastusten tehostamiseen EU:ssa tähtäävien pyrkimystensä yhteydessä kieltäytyneet ilmoittamasta komissiolle, kuinka monta elintarvike- ja eläinlääkintätarkastajaa niillä on käytettävissään ja millä aloilla nämä työskentelevät, ja katsoo että tällaista suhtautumista on mahdoton hyväksyä; Yhteisön oikeuden soveltaminen 21. Toteaa, että elintarvike- ja eläinlääkintätoimiston suorittamiin tarkastuksiin liittyvien sopimusrikkomusmenettelyjen aloittaminen yhteensä 13 jäsenvaltiota vastaan antaa katastrofaalisen kuvan BSE:tä koskevien yhteisön määräysten noudattamisesta useimmissa jäsenvaltioissa; 22. Pitää tervetulleena heinäkuussa 1996 tehtyä päätöstä rikkomusmenettelyjen soveltamista koskevasta sisäisestä uudistuksesta, jonka mukaan jäsenvaltioihin kohdistettujen rikkomusmenettelyjen aloittamista ja toteuttamista voidaan nopeuttaa; toteaa kuitenkin, että komissio voisi päättää yksittäiseen jäsenvaltioon kohdistuvan menettelyn aloittamisesta huomattavasti lyhyemmän ajan kuluessa rikkomuksen toteamisesta; Säädökset ja yhteisön oikeuden soveltaminen 23. Pitää välttämättömänä, että eläinlääkintää ja yleistä hygieniaa koskevaa yhteisön lainsäädäntöä pikaisesti tiukennetaan ja että sen koordinointia parannetaan ja sen käytännön sovellettavuutta tarkistetaan; pyytää komissiota jouduttamaan näiden asioiden käsittelyä; 24. Muistuttaa vaatimuksestaan, joka koskee rajat ylittävien lihakuljetusten valvonnan tehostamista niin, että jäsenvaltioiden valvontayksiköt vaihtavat tietoja keskenään ja kuljetusten määräpaikassa tehdään pistokoemaisia tarkastuksia, ja vaatii komissiota esittämään viipymättä asiaa koskevan lainsäädäntöehdotuksen; 25. Viittaa riskiaineksesta käytävää keskustelua ja EU:n tulevaa kulkutautien torjuntapolitiikkaa ajatellen siihen, että radikaali menettely, so. kokonaisten karjalaumojen poistaminen ravintoketjusta olisi ollut paras tapa torjua BSE:tä ja että myös siksi on välttämätöntä kehittää toimivia suuntaviivoja ennalta ehkäisevän kuluttajien suojelun takaamiseksi; 26. Pitää kiinni rehuseosten ainesosien avointa ja pakollista ilmoittamista koskevasta vaatimuksestaan ja kehottaa uudelleen komissiota esittämään asiaa koskevan ehdotuksen; lisäksi määrälliseen ilmoittamiseen liittyviä vaikeuksia ei enää saa käyttää verukkeena laadullisen ilmoittamisen estämiseksi; 27. Pahoittelee, että komission vastine keskusteluun, jota käydään Euroopan unionin elintarvikelainsäädännön yleisiä periaatteita koskevasta vihreästä kirjasta (KOM(97)0176 - C4-0213/97), viipyy ja ettei komissio valitettavasti myöskään tässä kertomuksessa ilmoita tämän viivästymisen syitä; 28. Pitää tervetulleena ehdotusta tuotevastuusta annetun direktiivin (85/374/ETY) laajentamisesta koskemaan maatalouden alkutuotteita, mutta arvostelee samalla sitä, että komissio ei tässä ehdotuksessa ota esiin myös BSE-kriisiä käsiteltäessä ilmenneitä em. direktiivin puutteita (esim. vastuun kesto ja taloudellisen vastuun rajat); arvostelee erityisesti sitä, että komissio ei ole valmis sisällyttämään ehdotukseen Euroopan parlamentin ensimmäisessä käsittelyssä hyväksymiä tarkistuksia ((EYVL C 359, 23.11.1998, s. 25.)); 29. Kehottaa komissiota ennalta ehkäisevää terveydenhuoltoa ajatellen olemaan huomattavasti tähänastista pidättyväisempi, kun on kyse antibioottien käytöstä ihmisille tarkoitettuihin lääkkeisiin ja eläinlääkintään; 30. Toteaa, että antibioottien käyttö lihajalosteissa voi johtaa kuluttajien lisääntyvään antibioottien vastustuskykyyn ja siksi antibioottien yleinen käyttö rehuissa kasvua edistävänä aineena on kiellettävä; vaatii, että antibiootteja saa käyttää vain eläinten lääkintään eläinlääkärin määräyksestä; pitää myönteisenä komission ehdottamaa ja neuvoston yksimielisesti hyväksymää päätöstä olla sallimatta neljän antibiootin käyttöä rehuseosten lisäaineina; komission tulisi kuitenkin tässä yhteydessä kiinnittää enemmän huomiota erityisesti kolmansista maista tuotaviin tuotteisiin liittyviin ongelmiin ja WHO:n suorittamaan valvontaan liittyviin kysymyksiin; 31. Pitää tervetulleena EY:n perustamissopimuksen 100 a artiklaan (tuleva 95 artikla) perustuvaa, tarttuvaa spongiformista enkefalopatiaa (TSE) koskevaa komission ehdotusta (KOM(98)0623), mutta vaatii samalla, että samanlaisia ehdotuksia esitetään myös kun on kyse lääkkeistä ja kosmetiikasta; 32. Pyytää komissiota kehittämään lampailla esiintyvän scrapie-taudin torjumiseen tarkoitetun laaja-alaisen yhteisöstrategian, joka sisältää muutakin kuin vain valvontaa ja eläinten mahdollista hävittämistä koskevia sääntöjä; Kansainväliset näkökohdat 33. Arvostelee viivästyksiä komission pyrkimyksissä valmistella yhteisön täysimääräistä osallistumista Codex Alimentarius -ohjelmaan ja Kansainvälisen eläintautiviraston (IOE) toimintaan; 34. Vaatii, että avoimuuden periaatetta (esim. neuvoa-antavien tutkijoiden valinnassa sekä lausuntojen ja pöytäkirjojen julkaisemisessa) ja selontekovelvollisuutta pidetään kansainvälisissä yhteyksissä, erityisesti Maailman terveysjärjestössä (WHO), Kansainvälisessä eläintautivirastossa (IOE) ja Codex Alimentariuksessa, yhtä tärkeinä kuin EU:ssa ja tukee painokkaasti kaikkia toimia, joilla pyritään tähän tavoitteeseen; 35. Pyytää, että komissio tulevissa SPS-sopimusta ja Codex Alimentariusta koskevissa neuvotteluissa pyrkii siihen, että myös kansainvälisissä yhteyksissä noudatetuissa toimintaperiaatteissa kiinnitetään erityisesti huomiota ennaltaehkäisynperiaatteeseen sekä toiminnan suurempaan avoimuuteen; Asiantuntemus CJD- ja vCJD-tapauksissa ja vCJD:hen sairastuneiden tukeminen 36. On ilahtunut siitä, että on lupauduttu tukemaan taloudellisesti erästä Creutzfeldt-Jakobin taudin uuteen muunnokseen (vCJD) sairastuneita henkilöitä auttavaa yhdistystä ja pyytää komissiota myös vastedes edistämään tällaisten yhdistysten toimintaa; 37. Katsoo, että koska Creutzfeldt-Jakobin taudin uuteen muunnokseen (vCJD) sairastuneiden määrä on selvästi lisääntynyt Yhdistyneessä kuningaskunnassa, on välttämätöntä saada toteutetuksi vCJD-tapausten ilmoitusvelvollisuus kaikissa jäsenvaltioissa, erityisesti Yhdistyneessä kuningaskunnassa, Irlannissa ja Portugalissa, ja perustaa Euroopan laajuinen rekisteri kaikista CJD- ja vCJD-tapauksista; Petokset ja rahoitusnäkökohdat 38. Painottaa, että etenkin Yhdistyneessä kuningaskunnassa nykyisin tehtävät, kyseisen maan viranomaisten laiminlyöntejä koskevat tutkimukset huomioon ottaen on tutkittava tarkemmin kysymystä vahingonkorvausvaateista sekä niiden huomioon ottamista tilinpäätöksessä; 39. Toteaa, että kuluttajien luottamus tarjolla olevan naudanlihan laatuun voidaan brittiläisen naudanlihan laittoman maastaviennin jälkeen palauttaa vain selvittämällä perusteellisesti siihen johtaneet syyt ja saattamalla asianomaiset henkilöt oikeudelliseen vastuuseen; vaatii, että kyseisten jäsenvaltioiden viranomaiset ja Euroopan tasolla toimivat asiasta vastaavat yksiköt (erityisesti petostentorjunnan koordinointiyksikkö UCLAF) tekevät tiivistä yhteistyötä tässä asiassa; Ohjeita kuluttajalle 40. On ilahtunut BSE-opaskirjan uudistamisesta ja pitää sen kolmannen painoksen julkaisemista tärkeänä osana kuluttajille suunnattua BSE:n torjumiseksi toteutettuja toimenpiteitä koskevaa tiedotusta; 41. Katsoo, että yhteisen maatalouspolitiikan edelleenkehittäminen kohti kestävää maataloutta ja yhdennetyt suunnitelmat, joissa otetaan huomioon kaikki vaiheet tuotannosta kuluttajalle asti, tarjoavat parhaat mahdollisuudet terveellisten elintarvikkeiden tuottamiseen; kehottaa komissiota ja neuvostoa edistämään päättäväisesti tätä suuntausta Agenda 2000 -ohjelman yhteydessä tehtävissä päätöksissä; Loppuhuomautukset 42. Toteaa tyytyväisenä, että komissio on pannut täytäntöön monia BSE:tä koskevia suosituksia, jotka parantavat kuluttajansuojaa ja terveyden suojelua; painottaa kuitenkin samanaikaisesti, että tarvitaan edelleen komission ja jäsenvaltioiden toteuttamia BSE:tä koskevia lisätoimia; 43. Toteaa vielä kerran, että parlamentti ja komissio ovat edelleen täysin eri mieltä viidestä kohdasta, joiden osalta parlamentti oli jo marraskuussa 1997 todennut, että komissio ei ollut pannut täytäntöön BSE:tä käsittelevän tutkintavaliokunnan suosituksia; kyse on seuraavista BSE:tä koskevien suositusten seurannasta vastaavan väliaikaisen valiokunnan mietinnön kohdista: - Kohta 5.1 (Lainsäädännölliset ehdotukset BSE:stä aiheutuneiden kustannusten takaisin perimiseksi) - Kohta 5.2 (Kurinpidolliset toimenpiteet) - Kohta 5.3 (Hallinnolliset toimet Yhdistynyttä kuningaskuntaa vastaan (BSE:n hävittämiseen myönnettyjen maksujen palauttamiseksi)) - Kohta 5.5 (Kanteen nostaminen Ison-Britannian hallitusta vastaan maatalousministeri Hoggin saapumatta jättämisen johdosta) ja - Kohta 6.1 (Mahdollisuus epäluottamuslauseen esittämiseen yksittäisiä komission jäseniä vastaan); 44. Kehottaa komissiota antamaan Euroopan parlamentille vuosittain kutakin politiikan alaa koskevan kirjallisen kertomuksen, josta ilmenee, miten ennalta ehkäisevän terveys- ja kuluttajansuojan periaate on sisällytetty toteutettuihin toimiin ja erityisesti komission antamiin lainsäädäntöehdotuksiin; 45. Pyytää komissiota olemaan unohtamatta BSE-kriisiä ja pyrkimään vastustamaan kaikkia yrityksiä ryhtyä jälleen käyttämään vanhoja, vähemmän avoimia työskentelymenetelmiä; tämä koskee ennen kaikkea ennalta ehkäisevän kuluttajasuojan ja terveyden suojelun huomioon ottamista, lainsäädäntöehdotusten oikeusperustan valintaa ja Euroopan parlamentin kanssa tehtävän yhteistyön avoimuutta; 46. Kehottaa puhemiestään välittämään tämän päätöslauselman neuvostolle, komissiolle, talous- ja sosiaalikomitealle, alueiden komitealle sekä jäsenvaltioiden hallituksille ja parlamenteille.